Ehdotus neuvoston päätökseksi makrotaloudellisen rahoitusavun myöntämisestä Albanialle (98/C 302/05) KOM(1998) 507 lopull. - 98/0273(CNS)

(Komission esittämä 3 päivänä syyskuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

komissio on kuullut raha-asiain komiteaa ennen ehdotuksensa jättämistä,

Albania on edistynyt merkittävästi toipumisessaan vuoden 1997 alkupuolella puhjenneen taloudellisen ja yhteiskunnallisen kriisin vaikutuksista; se on vienyt onnistuneesti läpi kriisin välittömien vaikutusten korjaamiseksi tarkoitetun talouden elvytysohjelman,

yhteisön ja Albanian välinen kauppa sekä kaupalliset ja taloudelliset suhteet kehittyvät yhteistyösopimuksen puitteissa,

Albania on sopinut Kansainvälisen valuuttarahaston (IMF) kanssa laajoista vakauttamis- ja uudistustoimenpiteistä, joita tuetaan rakenteelliseen sopeuttamiseen tarkoitetun järjestelyn (ESAF) mukaisella lainalla,

Albania on sopinut Maailmanpankin kanssa pankkialan uudistusta ja työllisyyden edistämistä tukevista toimenpiteistä, joita tuetaan erittäin edullisella tervehdyttämislainalla; muita rakennesopeutustoimenpiteitä on tarkoitus tukea rakennesopeutusluotolla,

Albania toteuttaa perustavanlaatuisia uudistuksia edistääkseen talouden uudistumista ja luodakseen instituutioita, joiden toimintakyky on vahva; uudistusten painopiste on selkeästi instituutioiden luomisessa, julkishallinnon ja oikeusjärjestelmän uudistamisessa, vahvan ja suorituskykyisen pankkialan kehittämisessä, toimivien maatalousmaan markkinoiden luomisessa ja yritysten yksityistämisen nopeuttamisessa; hallitus on vakaasti sitoutunut pyramidirahastoja tarjoavien yhtiöiden nopeaan lakkauttamiseen ja korruption torjumiseen.

Albanian viranomaiset ovat pyytäneet kansainvälisiltä rahoituslaitoksilta, 24 teollisuusmaan ryhmältä (G-24) ja yhteisöltä rahoitusapua keskipitkän ajan ohjelman ensimmäisen vuoden ajaksi; arvioidun Kansainvälisen valuuttarahaston ja Maailmanpankin myöntämän arvioidun rahoituksen jälkeenkin katettavaksi jää merkittävä rahoitusvaje; Pariisin klubin kanssa sovittu velkojen uudelleenjärjestely ja rahoittajien konferenssissa lokakuussa 1997 tehdyt ja vielä käyttämättömät sitoumukset kattavat osan ulkoisesta rahoitustarpeesta keskipitkän aikavälin ohjelman ensimmäisenä vuotena,

yhteisön apu tukee osaltaan Albanian institutionaalisia ja rakenteellisia uudistuksia; yhteisön pitkäaikainen laina Albanialle on aiheellinen toimenpide, jolla helpotetaan maan ulkoisia rahoitusvaikeuksia, tuetaan maksutasetta ja vahvistetaan valuuttavarantoa,

Albania on alhaisen tulotason maa, joka täyttää Maailmanpankin ja Kansainvälisen valuuttarahaston erittäin edullisin ehdoin myönnettävien lainojen ja luottojärjestelyjen kelpoisuusvaatimukset; keskipitkän aikavälin ohjelman ensimmäisenä vuotena yhteisö tukee talousarviota 19,5 miljoonalla eculla, jotka myönnetään PHAREN erityisapu- ja elintarviketurvajärjestelyistä maksettavina avustuksina; näissä olosuhteissa ehdotettu 20 miljoonan ecun laina myötävaikuttaa siihen, että rakenteelliseen sopeuttamiseen tarkoitetun rahoitusjärjestelyn ensimmäisenä vuotena myönnettävän makrotaloudellisen rahoitusavun ehdot ovat kokonaisuudessaan sopivan edulliset,

yhteisön lainojen hallinnoiminen on annettava komission tehtäväksi, ja

perustamissopimuksessa ei ole muuta tämän päätöksen tekemiseen valtuuttavaa määräystä kuin 235 artikla,

ON PÄÄTTÄNYT SEURAAVAA:

1 artikla

1. Yhteisö antaa Albanian käyttöön pitkäaikaisen lainan, jonka pääoma on enintään 20 miljoonaa ecua ja laina-aika enintään viisitoista vuotta ja jonka tarkoituksena on varmistaa kestävä maksutasetilanne ja vahvistaa maan valuuttavarantoa.

2. Tätä tarkoitusta varten komissiolle annetaan valtuudet lainata Euroopan yhteisön puolesta tarvittavat varat, jotka annetaan Albanian käyttöön lainan muodossa.

3. Tätä lainaa hallinnoi komissio neuvotellen tiiviisti raha-asiain komitean kanssa ja tavalla, joka on kaikkien Kansainvälisen valuuttarahaston ja Albanian välillä tehtyjen sopimusten mukainen.

2 artikla

1. Komissiolla on valtuudet raha-asiain komiteaa kuultuaan sopia Albanian viranomaisten kanssa lainaan liitettävistä taloudellisista ja institutionaalisista ehdoista. Näiden ehtojen on oltava 1 artiklan 3 kohdassa mainittujen sopimusten mukaiset.

2. Komissio tarkistaa säännöllisin väliajoin yhteistyössä raha-asiain komitean kanssa ja sovittaen toimintansa yhteen Kansainvälisen valuuttarahaston kanssa, että Albanian talouspolitiikka on tämän makrotaloudellisen rahoitusavun tavoitteiden mukaista ja että rahoitusavun ehdot täytetään.

3 artikla

1. Makrotaloudellinen rahoitusapu annetaan Albanian käyttöön kahdessa erässä. Jollei 2 artiklan säännöksistä muuta johdu, ensimmäinen erä maksetaan, kun Kansainvälisen valuuttarahaston ja Albanian sopiman ja rakenteelliseen sopeuttamiseen tarkoitetulla kolmivuotisella järjestelyllä tuetun ohjelman ensimmäisen vuoden puolivälissä tehtävä tarkastelu on suoritettu tyydyttävästi.

2. Jollei 2 artiklan säännöksistä muuta johdu, toinen erä maksetaan, jos rakenteelliseen sopeuttamiseen tarkoitetun järjestelyn toteuttaminen etenee tyydyttävästi, ja aikaisintaan kolmen kuukauden kuluttua ensimmäisen erän maksamisesta.

3. Varat maksetaan Albanian keskuspankille.

4 artikla

1. Edellä 1 artiklassa tarkoitetuissa varainhankinta- ja luotonantotapahtumissa käytetään samaa arvopäivää, eivätkä ne saa aiheuttaa yhteisölle erääntymisaikojen muutoksia, valuuttakurssi- tai korkoriskejä tai muita kaupallisia riskejä.

2. Albanian pyynnöstä komissio toteuttaa tarpeelliset toimet varmistaakseen, että lainaehtoihin sisällytetään aikaista takaisinmaksua koskeva lauseke ja että sitä voidaan myös käyttää.

3. Albanian pyynnöstä, ja kun olosuhteet sallivat lainojen korkojen tarkistamisen, komissio voi jälleenrahoittaa kaikki alkuperäiset luottonsa tai osan niistä tai järjestellä uudelleen vastaavat rahoitusehdot. Jälleenrahoitus- tai uudelleenjärjestelyt on toteutettava 1 kohdassa määriteltyjen ehtojen mukaisesti, eivätkä ne saa pidentää kyseisen lainan keskimääräistä erääntymisaikaa tai lisätä jälleenrahoitus- tai rakenneuudistusajankohtana vielä maksamattoman lainapääoman määrää käypään kurssiin ilmoitettuna.

4. Albania maksaa kaikki kulut, joita yhteisölle aiheutuu tämän päätöksen mukaisten toimenpiteiden toteuttamisesta ja loppuun saattamisesta.

5. Raha-asiain komitealle tiedotetaan 2 ja 3 kohdassa mainituissa toimenpiteissä tapahtuvasta kehityksestä vähintään kerran vuodessa.

5 artikla

Komissio antaa Euroopan parlamentille ja neuvostolle vähintään kerran vuodessa kertomuksen, joka sisältää arvion tämän päätöksen täytäntöönpanosta.